2000/507/EY: Komission päätös, tehty 10 päivänä elokuuta 2000, hevoseläimiä koskevista suojatoimenpiteistä Turkissa tehdyn päätöksen 98/404/EY muuttamisesta (tiedoksiannettu numerolla K(2000) 2489) (ETA:n kannalta merkityksellinen teksti)



Virallinen lehti nro L 204 , 11/08/2000 s. 0042 - 0043



Komission päätös, tehty 10 päivänä elokuuta 2000, hevoseläimiä koskevista suojatoimenpiteistä Turkissa tehdyn päätöksen 98/404/EY muuttamisesta (tiedoksiannettu numerolla K(2000) 2489) (ETA:n kannalta merkityksellinen teksti) (2000/507/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(1), sellaisena kuin se on viimeksi muutettuna direktiivillä 96/43/EY(2), ja erityisesti sen 18 artiklan 7 kohdan, sekä katsoo seuraavaa: (1) Komission Turkissa tekemän tarkastuskäynnin aikana havaittiin vakavia puutteita hevosten vientiä Turkista yhteisöön koskevissa menettelyissä. Tämän vuoksi komissio teki päätöksen 98/404/EY(3), jolla toteutetaan hevoseläinten tuontia Turkista koskevia suojatoimenpiteitä. (2) Päätöksen 98/404/EY tekemisestä lähtien Turkin toimivaltaiset viranomaiset ovat ilmoittaneet komissiolle toimenpiteistä, joilla pyritään parantamaan eläinlääkintävalvontaa ja vientitodistusmenettelyjä tarkastuskäynnillä annettujen suositusten mukaisesti. (3) Ottaen huomioon Istanbulissa toteutetun räkätaudin valvontaohjelman tulokset ja Turkin toimivaltaisten viranomaisten pyrkimykset käyttää ohjelmaa koko maassa ja laajentaa se koskemaan myös muita merkittäviä hevostauteja, näyttää soveliaalta hyväksyä yhteisössä rekisteröityjen hevosten jälleentuonti yhteisöön väliaikaisen viennin jälkeen silloin, kun hevoset tulevat suoraan Istanbulista, jossa ne osallistuivat erityisiin hevostapahtumiin. (4) Päätös 98/404/EY on muutettava vastaavasti. (5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Korvataan päätöksen 98/404/EY 1 artikla seuraavasti: " 1 artikla 1. Jäsenvaltioiden on kiellettävä Turkista tulevien rekisteröityjen hevosten väliaikainen tuonti ja kauttakuljetus sekä Turkista tulevien rekisteröityjen hevosten jälleentuonti sen jälkeen, kun ne on väliaikaisesti viety hevoskilpailua, ratsastusurheilua tai kulttuuritapahtumaa varten. 2. Poiketen siitä, mitä 1 kohdassa säädetään, jäsenvaltioiden on sallittava rekisteröityjen hevosten jälleentuonti, jos ne on viety väliaikaisesti hevoskilpailua, ratsastusurheilua tai kulttuuritapahtumaa varten Istanbulin Euroopan puoleiseen osaan ja jos seuraavat edellytykset täyttyvät: a) eläimet ovat osallistuneet hevoskilpailuihin Turkish Jockey Clubin vastuun alaisuudessa ja sen jatkuvassa valvonnassa taikka Federation Equestre Internationalen (FEI) sääntöjen mukaiseen ratsastusurheiluun; b) eläinten mukana seuraa komission päätöksen 93/195/ETY(4) liitteessä II säädetyn mallin mukainen eläinten terveystodistus, joka on täytetty asianmukaisesti ja johon on merkitty seuraava virallinen ilmoitus: 'Rekisteröidyt hevoset ovat komission päätöksen 2000/507/EY mukaiset;' ja c) eläimet on kuljetettu ilma-aluksella välilaskuitta molempiin suuntiin Euroopan unionin jäsenvaltion ja Istanbulin välillä." 2 artikla Tämä päätös on osoitettu kaikille jäsenvaltioille. Tehty Brysselissä 10 päivänä elokuuta 2000. Komission puolesta David Byrne Komission jäsen (1) EYVL L 268, 24.9.1991, s. 56. (2) EYVL L 162, 1.7.1996, s. 1. (3) EYVL L 178, 23.6.1998, s. 41. (4) EYVL L 86, 6.4.1993, s. 1.